Bamser tænker med hjertet. Det gør de i hvert fald hos Skagens Bamsemuseum, der gennem flere år har støttet syge børn. Det arbejde har de netop modtaget 500.000 kroner til. Pengene kommer fra en unavngiven privatperson, så det er ikke bare bamserne, der tænker med hjertet. - Godt nok er vi begunstige med gode venner og fine donationer, men 500.000 kroner på en gang fra en privat person, det har jeg ikke prøvet før, siger museumsleder, Jonna Thygesen. På museet har de gennem flere år modtaget direkte donationer fra både privatpersoner og virksomheder, men de har også afholdt arrangementer, hvor der er blevet samlet ind. Et trygt opholdssted til syge børn Et af de arrangementer, der er tradition for på Bamsemuseet, er påskesalonen, som netop er blevet afholdt. Pengene, som deltagerne betaler for at være med, går til arbejdet med syge børn. Deltagerne blev blandt andet underholdt af operasanger Jens-Christian Wandt, og det var en af gæsterne ved arrangementet, der meddelte Jonna Thygesen, at han og hans hustru ville donere det store beløb. - Jeg var meget overrasket og dybt taknemmelig, da jeg fik denne besked, siger Jonna Thygesen. Pengene, har museet besluttet, skal gå til Familiehuset ved Skejby Sygehus. Familiehuset er et sted, hvor familier til langtidsindlagte børn kan bo under indlæggelsen. Huset er bygget af Trygfonden, og ud over at give familierne mulighed for at være tæt på de indlagte børn, får de også muligheden for at møde andre familier i samme situation. Adopterer et værelse Donationen til Familiehuset sker ved, at Bamsemuseet adopterer et værelse, for huset skal selv stå for driften. Med denne donation er værelset sikret i 10 år. - Lige før Påske var jeg i Skejby med påskeæg til alle børnene, til familierne og til de ansatte. Her mærkede jeg igen den særlige stemning, som huset er præget af, siger Jonna Thygesen. Det er nemlig ikke første gang, Bamsemuseet hjælper Familiehuset. Tidligere har de været med til at indrette huset og står også for arrangementer og udflugter for de syge børn og familier. - Selvom en far og en mor oplever det værste, man kan opleve som forældre, at ens barn får en alvorlig sygdom, så er huset også fyldt med håb, siger Jonna Thygesen.
En stor privat donation til Skagens Bamsemuseums arbejde med kræftramte børn skal sikre opholdssted til familier til syge børn.